Porsche 918 Spyder

Porsche 918 Spyder-a, barnean XG10 Proiektua izenez ezaguna, erdiko atzeko motorra duen kirol-auto hibrido elektriko entxufagarria da, Alemaniako Porsche fabrikatzaileak ekoitzia. 918-a 4593 cm³-ko (4,6 L) V8 motor batek bultzatzen du, 8700 rpm-tan 608 zaldi (600 HP; 447 kW) garatzen dituena. Horrez gain, transmisioari konektatutako bi motor elektriko ditu: bata aurreko ardatzean eta bestea atzekoan, guztira 210 kW (286 CV; 282 HP) gehigarri emanez. Guztira, 887 zaldiko (875 HP; 652 kW) potentzia eta 1280 Nm-ko (944 lb·ft) indar-pare maximoa garatzen ditu. Porsche-ren bigarren auto hibrido entxufagarria da, 2014-ko Porsche Panamera S E-Hybrid-en ondoren.

 Aurkezpena 
2010eko uztailaren 28an, 2000 interes-adierazpen jaso ondoren, Stuttgart-eko Dr. Ing. h.c. F. Porsche AG-ren Gainbegiratze Kontseiluak argi berdea eman zion Porsche 918 Spyder-aren seriearen garapenari. 918 Spyder-a lehen aldiz aurkeztu zen kontzeptu gisa 2010eko martxoan, Genevako Auto Azokaren laurogeigarren edizioan. Produkzio bertsioa, berriz, 2013ko irailean Frankfurteko Auto Azokan aurkeztu zen.

 Zehaztapenak 
4593 cm³-ko (4,6 L; 280,3 in3) V8 motor batez hornituta dago, 95 x 81 mm-ko (3,74 x 3,19 in) zilindro-diametro eta ibilbidearekin. Le Mans Prototype 2 (LMP2) kategoriako RS Spyder lasterketa-autoan oinarritzen da.

Motorra 135 kg (298 libra) pisatzen du, eta 608 CV (600 HP; 447 kW) garatzen ditu 8700 rpm-tan, eta 540 Nm-ko (398 lbft) par maximoa 6700 rpm-tan. Horri bi motor elektriko gehitzen zaizkio, guztira 210 kW (286 CV; 282 HP) gehigarri ematen dituztenak. Horietako bat, 115 kW-koa (156 CV; 154 HP), atzeko gurpilak mugitzen ditu V8 motorrarekin batera eta aldi berean sorgailu nagusi gisa ere jarduten du. Motor honek atzeko ardatzera energia transmititzen du Porsche-ren zazpi abiadurako PDK enbrage bikoitzeko transmisio ospetsuaren bidez. Aurreko motor elektrikoak, 95 kW-koa (129 CV; 127 HP), zuzenean mugitzen du aurreko ardatza. Enbrage batek motor elektrikoa deskonektatzen du erabiltzen ez denean. Sistema osoak 887 CV (875 HP; 652 kW) eta 1280 N·m-ko (944 lb·ft) par maximoa eskaintzen ditu.
2012ko urrian, ingeniaritza-diseinua oraindik ez zegoen amaituta; hala ere, Porschek errendimendu-datuak eman zituen: 0tik 100 km/h-ra (0tik 62 mph-ra) 2,6 segundotan, 0tik 300 km/h-ra (0tik 186 mph-ra) 19,9 segundotan, eta seriezko bertsioan gehieneko abiadura 345 km/h-tara (214 mph) mugatua zegoela. Datu horiek gainditu egin ziren proba independenteetan: 0tik 100 km/h-ra (62 mph) 2,5 segundotan, 0tik 200 km/h-ra (124 mph) 7,0 segundotan, 0tik 300 km/h-ra (186 mph) 19,1 segundotan, eta gehieneko abiadura 218,409 mph (351,496 km/h) lortu zen; baita 0tik kilometro batera 17,75 segundotan, 295,9 km/h-ko (184 mph) abiadurarekin ere.
Energia biltegiratzeko sistema 6.8 kWh-ko (24MJ) litio-ioizko bateria bat da, likidoz hoztua eta 312 zelulaz osatua, bidaiarien habitakuluaren atzealdean kokatua dagoena. Bateriak entxufatuta edo birsorkuntza-balaztatze sistemaren bidez kargatu daitezke. 
CO₂ isuriak 79 g/km (2,8 oz/km) dira, eta erregai-kontsumoa 3,3 L/100 km (30,3 km/L; 71,3 mpgAm) da, Europako Ibilbide Ziklo Berriaren (NEDC, New European Driving Cycle) arabera. Bestalde, Ameriketako Estatu Batuetako Ingurumen Babeserako Agentziaren (EPA, Enviromental Protection Agency) bost zikloko probaren arabera, 2015eko 918 Spyder-a guztiz elektriko moduan 100 milia bakoitzeko 50 kWh-ko (111.80MJ/100km) energia-kontsumoa lortu zuen, hiri barruko/kanpoko ziklo konbinatuan 3,5 L/100 km (28,6 km/L; 67,2 mpgAm) lortuz. Gasolinazko motorra soilik erabiltzen denean, EPA-ren datu ofizial konbinatuak (hiriko eta errepidekoak) 10,7 L/100 km (22,0 mpgAm; 9,3 km/L) dira.

Gasolinazko motorrak bateria huts bat berriro karga dezake gutxi gorabehera 2 litro (0,5 galAm) erregairekin. Porsche-k ematen duen kargagailu unibertsalak zazpi ordu behar ditu bateria kargatzeko 110 volteko etxeko entxufe arrunt batean, edo bi ordu 240 volteko hornidura industrialeko kargagailu batean. Abiadura handiko karga-estazio batek bateria 25 minututan karga dezake.

918 Spyder-ak bost funtzionamendu-modu ezberdin eskaintzen ditu: E-Drive moduarekin autoa soilik bateriaren bidez funtzionatzen du, atzeko eta aurreko motor elektrikoak erabiliz, eta 31 km-ko autonomia eskaintzen du. Estatu Batuetako EPA agentziaren arabera, “guztiz elektriko” moduan autonomia ofiziala 12 miliakoa (19,3 km) da. Erregai depositua beteta eta bateria guztiz kargatuta, autonomia osoa 420 miliakoa (675,9 km) da, EPAren probetan oinarrituta. E-Drive moduan, autoak 93 mph-ko (150 km/h) abiadura mantendu dezake. Bi modu hibrido (Hybrid eta Race) motor konbentzionala zein motor elektrikoak erabiltzen dituzte, nahi diren ekonomia eta errendimendu mailak eskaintzeko. Race moduan, botoi gorri bat sakatzean bira azkarraren ezarpena aktibatzen da, “Hot Lap” izenekoa, eta horrek potentzia elektriko gehigarria eskaintzen du, ibilgailuaren errendimendu maximoa ateratzeko sistema guztiak aktibatuz. Txasisa karbono-zuntz indartuko monokasko bat da, eta erabiltzen diren balaztak elektromekanikoak dira.

 Ekoizpena eta salmentak 
Ekoizpena 2013ko irailaren 18an hasi zen, eta entregak 2013ko abenduan hastea aurreikusi zen. Porsche 918 Spyder-a serie mugatu batean ekoizten ari zen, Weissach-en garatua eta Zuffenhausen-en muntatua 2014ko modeloarentzako. Porschek 2014ko modeloko 918 unitate fabrikatzea zuen planean. Estatu Batuetan salmentak 2014ko ekainean hasi ziren. 918 Spyder-en prezioak 611.000 €-tik (845.000 $ edo 511.000 ₤) hasten ziren. Bateriaren tamainari esker, 918 Spyder-a Estatu Batuetan ibilgailu elektrikoen zerga-kreditu federala jasotzeko eskubidea zuen, 3667 $ ingurukoa. Ekoizpena 2015eko ekainean amaitu zen, aurreikusitako moduan. Eskaera gehien zituen herrialdea Estatu Batuak izan ziren, 297 unitaterekin; atzetik Txina eta Alemania zeuden, bakoitza 100 unitate ingururekin, eta Kanada 35ekin.

 RSR Bertsioa 
Porschek RSR bertsioa aurkeztu zuen 2011ko Detroit-eko Auto Azokan, 918-aren lehiaketa-bertsioa dena eta lehen aldiz 997 GT3 R Hybrid-ean erabilitako teknologia hibridoa eta 918 Spyder-aren estiloa uztartzen dituena.

Teknologia hibrido-entxufagarria erabili ordez, bi motor elektrikoak inertzia-bolanteko metagailu (KERS) sistema baten bidez hornitzen dira, habitakuluaren barruan gidariaren ondoan kokatua dagoena. V8 motorrak RS Spyder lasterketa-autoaren motorraren garapen bat da, eta 563 ZP (555 HP; 414 kW) garatzen ditu. Motor elektriko bakoitzak 150 kW (204 ZP; 201 HP) eskaintzen ditu, guztira 767 ZP-ko (757 HP; 564 kW) potentzia maximoa lortuz. Sei abiadurako transmisioa RS Spyder-aren unitate beraren garapen bat da.

 Weissach Paketea 
Weissach paketea pisua murrizteko eta aerodinamikarako pakete bat da, Porschek 918 Spyder-erako eskaintzen duena eta Estatu Batuetan 84000$ balio duena. Paketeak BBSk bereziki fabrikatutako magnesiozko gurpilak, atzeko difusore hedatua eta larruaren ordez Alcantaraz estalitako barruko piezak ditu. Haize-babesen markoa, teilatua, atzeko hegoak eta atzerako ispiluak karbono-zuntzez ere eginak ziren.

 Errekorra Nürburgring-en 
Porsche-k 2013ko irailaren 4an iragarri zuen Weissach pakete aukeraz hornitutako 918 batek 6 minutu eta 57 segundoko itzuli-denbora ezarri zuela Nürburgring-eko 20,6 km-ko (12,8 milia) zatian, aurreko errekorra 14 segundotan murriztuz. Horrela, zazpi minutuko muga hautsi duen kalean gidatzeko lehen seriezko autoa bihurtu zen.

 Trivia 
"Zure 918 Spyder pertsonala prest egon arteko itxaronaldia nabarmen laburtzeko" (Porsche-ren aipamena), 911 Turbo S 918 Spyder Edition (997 mota) edizio berezi esklusibo bat eskaini zen, coupé edo deskapotagarri gisa eskuragarri, mundu osoan 918 unitatetara mugatuta. 918 Spyder-ean erabilitako Acid green kolore berdea balazta-pintzetan, kanpoko ispiluen beheko aldean eta atzeko modeloaren izendapenean aplikatu zen. Intercooler-aren aire-sarrerak karbono-zuntzez eginda zeuden, eta 19 hazbeteko RS Spyder gurpilak beltzez margotuta zeuden. Eskatuz gero, 911 Turbo S-aren turboa 918 Spyder-aren kolore berean eska zitekeen. 

Gainera, Porsche-k eskuz egindako 918-aren erretxinazko modeloen edizio mugatu bat eskaini zuen, 1:8 eskalan eta 165 pieza baino gehiagoz osatua. Prezioa 4.500 € zen erakusleiho batean aurkeztutako modelo estandarrentzat. 8.000 euroren truke, modelo pertsonalizatu bat ere eskuragarri zegoen, matrikula barne, erosleak pintura, barrualdea eta modeloaren zenbaki bakarra zuen plaka bat aukeratzeko aukera emanez, benetako auto bat bezala.

2014an, Delius Klasing Verlag-ek "Porsche 918 Spyder" liburuen trilogia argitaratu zuen, Stefan Bogner, Jürgen Pander eta Klaus-Achim Peitzmeierren arteko lankidetza bat. Trilogiak "Liburu Ilustratua", "Datu Liburua" eta "Istorioen Liburua" biltzen ditu, bakoitza irudiak, datuak eta istorioak dituena.

 Erreferentziak 

Kategoria:Porscheren modeloak
Kategoria:Superkirol-automobilak